O territorio de l'actual Belarrusia yera habitato en l'alta Edat Meya por eslavos orientals que iban desplazando a los pueblos baltos enta l'ueste. Dimpués d'a invasión mongola a mayor parte d'o territorio d'os eslavos orientals quedó sozmeso por os mongols-tartres, pero con o tiempo os lituans conquirioron o territorio de l'actual Belarrusia y buena part d'Ucraína a los tartres d'o Khanato d'a Horda d'Oro. L'actual Belarrusia fació part de Lituania en a Unión Polaco-Lituana y en a Republica d'as dos Nacions y os suyos habitants eslavos orientals fuoron denominatos rutens. Quan l'Imperio Ruso esdevinió una potencia mayor que Polonia-Lituania y participó en os repartos de Polonia os territorios habitatos por os actuals belarrusos fuoron anexionatos por l'Imperio Ruso, os rutens-belarrusos fuoron consideratos simplament rusos y o territorio suyo fue denominato Rusia Occidental.